Nde konngol arti e juuɗe ceerno Taal geɗe ɗee mbaɗii sooboyoobo. O wiyi, e njalniika makko, ɓayde Ceerno Umar alaa ko heddani mo e lahal tiitoonde yeewtere ndee sabu oon ɓiirtude lahal ngal haa lalliti, kanko ne o bonnataa toon innde makko, o suɓii ko sifitinde yimɓe ɓee holi gonnooɗo Faaɗimata Binta mo rewɓe ɓee ginnitorii oo. O holliti e waylowaylooji kam e joljole miijooji, hoto fuutankooɓe njawo saka ina njedda taaniraaɓe munen sabu ɓeen puuntaani ɗe e oo diine dimo, o rokki pille ɗiɗi laaɓtuɗe. Finnde adannde ndee ko nde taaniraaɗe men mbaawnaa e yantoyde e konuuji kareeli adunayakooje (Adannde e ɗiɗaɓere), kala artunooɓe heen ina nguuri, ngartaani ina mbaylii, toon fof e heewde koomte aduna; finnde ɗiɗaɓere nde ko nde ɓe ngartii ndee, gila Dagana haa Bakkel alaa ɗo seedaa ɗo ɓe ndiidi ko wonaa jumaaji e jamaaji islaamiyankooji. O holliti ndeke, so ndee fedde rewre fuutankoore rentii ɗo Gaboo e ndii ɗoo mbadi diineyankoori, wonaa buleet maɓɓe; kono tan o fawii heen wasiyaaji paayodinɗi ngati e wiyde makko: so neɗɗo innirii fedde mum Faaɗimata Binta ndeen fedde ina foti artude tokara mum. Faaɗimata Binta, ɓiyi yumma Khadiija, korsuɗo Nulaaɗo woniino oon debbo laatinooɗo senaare e jikkuuji mum. Kono kadi banndiraaɓe o ɓuri rippude ko e daartol yumma Khadiija mo sabu mum o felliti wiyde wonde diine Islaam fuɗi, semmbi ko e keeci debbo.